CELEX: 32015D1141
Language: hr
Date: 2015-07-13 00:00:00
Title: Odluka Vijeća (ZVSP) 2015/1141 od 13. srpnja 2015. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger)

14.7.2015   
            
            
               HR
            
            
               Službeni list Europske unije
            
            
               L 185/18
            
         ODLUKA VIJEĆA (ZVSP) 2015/1141
   od 13. srpnja 2015.
   o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Vijeće je 16. srpnja 2012. donijelo Odluku 2012/392/ZVSP (1).
            
         
               (2)
            
            
               Vijeće je 22. srpnja 2014. donijelo Odluku 2014/482/ZVSP (2) kojom je produljena primjena Odluke 2012/392/ZVSP do 15. srpnja 2016. i osiguran financijski referentni iznos do 15. srpnja 2015.
            
         
               (3)
            
            
               Europsko vijeće obvezalo se 23. travnja 2015. na jačanje prisutnosti Unije na moru, sprečavanje nezakonitih migracijskih tokova te jačanje unutarnje solidarnosti i odgovornosti. Obvezalo se povećati potporu Nigeru, među ostalima, u nadzoru i kontroli kopnenih granica i ruta na temelju trenutačnih operacija ZSOP-a u regiji. Nakon privremenog strateškog preispitivanja Politički i sigurnosni odbor 13. svibnja 2015. postigao je dogovor o novoj operativnoj liniji koja kombinira angažman u Niameyu sa stalnom prisutnošću u Agadezu.
            
         
               (4)
            
            
               Odluku 2012/392/ZVSP trebalo bi izmijeniti kako bi se razdoblje obuhvaćeno financijskim referentnim iznosom produljilo do 15. srpnja 2016. U roku od tri mjeseca od donošenja ove Odluke provest će se revizija tog financijskog referentnog iznosa nakon daljnjeg operativnog planiranja u vezi s dvostranim pristupom kojim se kombinira pojačani angažman u Niameyu sa stalnom prisutnošću u Agadezu.
            
         
               (5)
            
            
               Misija EUCAP Sahel Niger provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora o Europskoj uniji,
            
         DONIJELO JE OVU ODLUKU:
   Članak 1.
   Odluka 2012/392/ZVSP mijenja se kako slijedi:
   
               1.
            
            
               U članku 13. stavak 1. zamjenjuje se sljedećim:
               „1.   Financijski referentni iznos namijenjen pokrivanju izdataka povezanih s misijom EUCAP Sahel Niger za razdoblje od 16. srpnja 2012. do 31. listopada 2013. iznosi 8 700 000 EUR.
               Financijski referentni iznos namijenjen pokrivanju izdataka povezanih s misijom EUCAP Sahel Niger za razdoblje od 1. studenoga 2013. do 15. srpnja 2014. iznosi 6 500 000 EUR.
               Financijski referentni iznos namijenjen pokrivanju izdataka povezanih s misijom EUCAP Sahel Niger za razdoblje od 16. srpnja 2014. do 15. srpnja 2015. iznosi 9 155 000 EUR.
               Financijski referentni iznos namijenjen pokrivanju izdataka povezanih s misijom EUCAP Sahel Niger za razdoblje od 16. srpnja 2015. do 15. srpnja 2016. iznosi 9 800 000 EUR.”
            
         
               2.
            
            
               Članak 13.a zamjenjuje se sljedećim:
               „Članak 13.a
               Projektna jedinica
               1.   Misija EUCAP Sahel Niger ima projektnu jedinicu za utvrđivanje i provedbu projekata koji su u skladu s ciljevima misije i olakšavaju ostvarenje mandata. Misija EUCAP Sahel Niger prema potrebi olakšava projekte koje provode države članice i treće države pod njihovom odgovornošću u područjima povezanima s misijom EUCAP Sahel Niger i u potporu njezinim ciljevima te pruža savjete u vezi s tim projektima.
               2.   Podložno stavku 3., misija EUCAP Sahel Niger ovlaštena je tražiti financijske doprinose od EU-a i država članica ili trećih država radi provedbe projekata za koje je utvrđeno da se njima na dosljedan način nadopunjuju druga djelovanja misije EUCAP Sahel Niger ako su projekti:
               
                           (a)
                        
                        
                           predviđeni u financijskom izvješću koje se odnosi na ovu Odluku; ili
                        
                     
                           (b)
                        
                        
                           uključeni tijekom mandata izmjenom financijskog izvješća koju zahtijeva voditelj misije.
                        
                     Nakon što Komisija ili te države formalno predlože da njihovim financijskim doprinosom upravlja misija EUCAP Sahel Niger, misija EUCAP Sahel Niger sklapa aranžman s Komisijom ili tim državama kojim su osobito obuhvaćeni posebni postupci za postupanje u odnosu na sve pritužbe trećih strana u vezi sa štetom koja je nastala uslijed djelâ ili propuštanjâ misije EUCAP Sahel Niger pri upotrebi sredstava koja su osigurale te države. Unija ili VP ni pod kojim okolnostima ne mogu odgovarati državama članicama koje daju doprinos za djela ili propuštanja misije EUCAP Sahel Niger pri upotrebi sredstva koje su osigurale te države.
               3.   Financijski doprinosi EU-a ili trećih država projektnoj jedinici podliježu prihvaćanju od strane PSO-a.”
            
         Članak 2.
   Ova Odluka stupa na snagu na dan donošenja.
   Primjenjuje se od 16. srpnja 2015.
   
      Sastavljeno u Bruxellesu 13. srpnja 2015.
      
         
            Za Vijeće
         
         
            Predsjednik
         
         F. ETGEN
      
   
   
      (1)  Odluka Vijeća 2012/392/ZVSP od 16. srpnja 2012. o misiji ZSOP-a Europske unije u Nigeru (EUCAP Sahel Niger) (SL L 187, 17.7.2012., str. 48.).
   
      (2)  Odluka Vijeća 2014/482/ZVSP od 22. srpnja 2014. o izmjeni Odluke 2012/392/ZVSP o misiji ZSOP-a Europske unije u Nigeru (EUCAP Sahel Niger) (SL L 217, 23.7.2014., str. 31.).